PROJEKTS uz 02.01.2023.

vēlamais datums izskatīšanai: Finanšu komitejā 18.01.2023.

domē: 25.01.2023.

sagatavotājs: Guna Cielava

ziņotājs: Edvīns Šēpers

LĒMUMS

Ādažos, Ādažu novadā

2023.gada \_\_.janvārī **Nr.**«DOKREGNUMURS»

**Par nekustamā īpašuma “Muzeja iela 5” izsoles atzīšanu par nenotikušu** **un atkārtotas izsoles rīkošanu**

Ādažu novada pašvaldības dome izskatīja elektronisko izsoļu vietnē [https://izsoles.ta.gov.lv](https://izsoles.ta.gov.lv/) 2022. gada 13. decembrī sagatavotu aktu Nr. 2980264/0/2022-AKT (turpmāk – Akts) par pašvaldības nekustamā īpašuma ar kadastra numuru 8052 008 1600, kas sastāv no neapbūvētas zemes vienības 0,4265 ha platībā ar kadastra apzīmējumu 8052 008 1576 un adresi – Muzeja iela 5, Mežgarciems, Carnikavas pag., Ādažu nov. (turpmāk - Īpašums), atkārtotās izsoles ar augšupejošu soli atzīšanu par nenotikušu. Akts apstiprināts Pašvaldības mantas iznomāšanas un atsavināšanas komisijas (turpmāk – Komisija) 2022. gada 13. decembra sēdē (prot. Nr. ĀNP/1-7-14-2/22/25).

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. Ar CND 2019. gada 24. jūlija lēmumu (prot. Nr. 11, 4. §) Īpašums tika nodots atsavināšanai, nosakot tā turpmākos izmantošanas nosacījumus un atsavināšanas tiesību aprobežojumus.
2. Ar domes 2022. gada 24. augusta lēmumu Nr. 383 “Par nekustamā īpašuma “Muzeja iela 5” izsoles atzīšanu par nenotikušu un atkārtotas izsoles rīkošanu” Komisijai tika uzdots rīkot Īpašuma pārdošanu elektroniskā izsolē ar augšupejošu soli par eiro, ievērojot Publiskas personas mantas atsavināšanas likumā noteikto kārtību un termiņus. Īpašuma atkārtotas izsoles noteikumi Nr. ĀNP/1-7-14-1/22/16 (turpmāk – izsoles noteikumi) tika apstiprināti ar Komisijas 2022. gada 2. novembra lēmumu (prot. Nr. ĀNP/1-7-14-2/22/23).
3. Ar domes 2022. gada 28. septembra lēmumu Nr. 447 “Par nosacītās cenas apstiprināšanu nekustamajam īpašumam “Muzeja iela 5”” tika apstiprināta Īpašuma nosacītā cena EUR 14000,-, jeb 3,28 euro/m2.
4. Īpašuma elektroniskās izsoles sākums - 2022. gada 10. novembrī plkst. 13.00, noslēgums - 2022. gada 12. decembrī plkst. 13.00. No Akta izriet, ka izsole atzīta par nenotikušu, ievērojot to, ka izsolei nav autorizēts neviens izsoles dalībnieks.
5. Sludinājums par Īpašuma izsoli, tai skaitā, Publiskas personas mantas atsavināšanas likuma 12. pantā paredzētā informācija 2022. gada 4. novembrī tika publicēta pašvaldības tīmekļvietnē [www.adazi.lv](http://www.adazi.lv), 2022. gada 10. novembrī – izdevumā "Latvijas Vēstnesis" (publikācijas Nr. 2022/219.IZ9) un paziņojums par izsoli tika izlikts pie Īpašuma.
6. Publiskas personas mantas atsavināšanas likums nosaka:
	1. 31. panta pirmā daļa - ja neviens pircējs nav pārsolījis izsoles sākumcenu, izsole ar augšupejošu soli atzīstama par nenotikušu;
	2. 32. panta trešā daļa - pēc trešās nesekmīgās izsoles institūcija, kas organizē nekustamā īpašuma atsavināšanu ([9. pants](https://likumi.lv/ta/id/68490#p9)), var ierosināt: 1) veikt atkārtotu novērtēšanu; 2) citu šajā likumā paredzēto atsavināšanas veidu ([3.](https://likumi.lv/ta/id/68490#p3)un [7. pants](https://likumi.lv/ta/id/68490#p7)); 3) atcelt lēmumu par nodošanu atsavināšanai.
7. Publiskas personas mantas atsavināšanas likuma 34. panta pirmā daļa nosaka, ka izsoles rīkotājs apstiprina izsoles protokolu 7 dienu laikā pēc izsoles. Akts par Īpašuma pārdošanu izsolē ir apstiprināts ar Komisijas 2022. gada 13. decembra lēmumu (prot. Nr. ĀNP/1-7-14-2/22/25).
8. Publiskas personas mantas atsavināšanas likums nosaka:
	1. 3. panta pirmās daļas 1. punkts - publiskas personas nekustamo mantu var atsavināt, pārdodot izsolē;
	2. 9. panta otrā daļa - institūciju, kura organizē atvasinātas publiskas personas nekustamā īpašuma atsavināšanu, nosaka atvasinātas publiskas personas lēmējinstitūcija;
	3. 10. panta pirmā daļa - izsoles noteikumus apstiprina šā likuma 9. pantā minētā institūcija;
	4. 36. panta otrā daļa - ja publiskas personas nekustamo īpašumu pārdod ar nosacījumu to izmantot noteiktam mērķim vai ar citiem īpašiem atsavināšanas nosacījumiem, šos nosacījumus iekļauj pirkuma līgumā, kā arī nosaka sankcijas (līgumsods, atkāpšanās no līguma u.tml.) par to nepildīšanu.
9. Publiskas personas finanšu līdzekļu un mantas izšķērdēšanas novēršanas likuma 3. panta 2. punkts nosaka, ka publiska persona rīkojas ar finanšu līdzekļiem un mantu lietderīgi, tas ir: manta atsavināma un nododama īpašumā citai personai par iespējami augstāku cenu.

Ievērojot iepriekš norādīto un secinot, ka 2022. gada 12. decembrī noslēgusies Īpašuma atkārtotā izsole ar augšupejošu soli ir atzīstama par nenotikušu un, projekta „Uzņēmējdarbības infrastruktūras attīstība Mežgarciema degradētajā uzņēmējdarbības teritorijā” ar Nr. 3.3.1.0/17/I/025 iznākuma rādītāju izpildei rīkojama atkārtota Īpašuma izsole.

Pamatojoties uz Pašvaldību likuma 10. panta 16. punktu un 73. panta ceturto daļu, Publiskas personas mantas atsavināšanas likuma 3. panta pirmās daļas 1. punktu, 9. panta otro daļu, 10. panta pirmo daļu, 31. panta pirmo daļu un 36. panta otro daļu, kā arī Finanšu komitejas 18.01.2023. atzinumu, Ādažu novada pašvaldības dome

**NOLEMJ:**

1. Atzīt Ādažu novada pašvaldības mantas - nekustamā īpašuma ar kadastra numuru 8052 008 1600, kas sastāv no neapbūvētas zemes vienības 0,4265 ha platībā ar kadastra apzīmējumu 8052 008 1576 un adresi – Muzeja iela 5, Mežgarciems, Carnikavas pag., Ādažu nov. - 2022. gada 4. augustā noslēgušos atkārtoto izsoli ar augšupejošu soli par nenotikušu saskaņā ar aktu Nr. 2980264/0/2022-AKT (pielikumā), kas 2022. gada 13. decembrī sagatavots elektronisko izsoļu vietnē [https://izsoles.ta.gov.lv](https://izsoles.ta.gov.lv/).
2. Pašvaldības administrācijas Sabiedrisko attiecību nodaļai 5 (piecu) darbdienu laikā pēc šī lēmuma pieņemšanas publicēt pašvaldības tīmekļvietnē [www.adazi.lv](http://www.adazi.lv) 1. punktā norādīto informāciju.
3. Pašvaldības mantas iznomāšanas un atsavināšanas komisijai rīkot 1. punktā norādītā nekustamā īpašuma pārdošanu elektroniskā izsolē ar augšupejošu soli (atkārtota izsole) par eiro.
4. Pašvaldības izpilddirektoram nodrošināt lēmuma izpildes kontroli.

Pašvaldības domes priekšsēdētāja K. Miķelsone

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

Pašvaldības mantas iznomāšanas un atsavināšanas komisijai, JIN, ĪIN, GRN, IDR - @

*Cielava, 27343916*